Maar wag, daar is meer... - 'N GEMEENTE IN AFRIKA VIR DIE HELE WÊRELD
Maar wag, daar is meer...
Dit gaan oor die oomblikke wat jy weet dat daar iets groter aan jou lewe is as net die gewone... En dis daar vir ons elkeen!
ROMEINE 8:14‭-‬17 AFR83
Daar is drie eienskappe van hierdie teksverse wat vir ons moet uitstaan. Al drie die eienskappe is gekoppel aan plekke waar ons identiteit sigbaar is. Al drie eienskappe kom van ver in die verlede van hierdie gemeente. Al drie het my inspireer op my ses jaar reis hier in Horison.
Dit moet aanhou om jou ook te inspireer op jou reis in hierdie gemeente.
Kom ons gesels oor daardie eienskappe.
Wanneer jy buite hierdie gemeente se geboue verby ry is daar 'n groot advertensiebord wat vir jou wys dat hierdie gemeente 'n familie is. Die uitnodiging op die bord is pragtig: "Kom word deel van God se gesin". Kom word deel van 'n familie. En dis nie omdat jy nog nooit deel was van 'n familie nie. Dis eerder omdat jy dit op 'n ander manier besef wanneer jy deel word van hierdie gemeente.
Paulus begin hierdie teksverse deur te verwys daarna dat ons almal deel is van 'n nuwe manier van leef wanneer ons ons lewens deur die Heilige Gees laat lei. In die Grieks is hierdie bedoel as 'n formele uitnodiging. Paulus nooi sy vriende uit om deel te word van 'n familie wat hulle deur die Heilige Gees laat lei. Wanneer ons saam onderskei is ons sterker. Waarna onderskei ons? Na God se wil. En dis een van die grootste take van die kerk wat juis ook gedurende Pinkster gevier word.
Onderskeiding is 'n verantwoordelikheid, maar ook iets om te vier. As gelowiges hoef ons nie te wonder wat God se wil is nie. Ons kan tussen verskillende opsies in die lewe onderskei, maar dit vra opoffering. Dit vra eerlikheid en harde werk. Wanneer ons daarop fokus is ons besig om reeds te onderskei.
Wanneer Jesus met die dissipels gesels oor die koms van die Heilige Gees is dit oor die bewusmaking van 'n teenwoordigheid wat reeds daar is, maar iets wat hulle nog nie ten volle verstaan nie. Let wel, ons verstaan dit ook nie ten volle nie, maar ons ervaar dit op die perfekte tyd op die perfekte manier.
Gedurende Pinkster vier die kerk die koms van die Heilige Gees, maar hier by Horison vier ons dit elke dag, want ons word uitgenooi: "Kom word deel van God se gesin".
Kom word deel van 'n naby familie wat vir mekaar omgee. Familie wat onderskei na God se wil vir hul lewens.
Die tweede eienskap wat ons hier vind is die feit dat die Heilige Gees ons dra.
Wanneer jy kyk na hierdie embleem wat voor in die kerk is, sien jy die tweede eienskap van dit waaroor Paulus hier gesels: "Saam in die hande van God op pad na die ewige lewe..."
Op hierdie embleem sien jy duidelik hoe die dit God se hand is wat ons vashou. Die Vader van die kerk hou ons vas. Verder in die hande is daar die vuur en die kruis. Hierdie is metafore vir die Heilige Gees (die vuur), en Jesus (die kruis).
Nie net is ons 'n onderskeidende gemeenskap nie, maar ons is ook gekoppel aan die drie-enige God – Vader, Seun en Heilige Gees.
Ons identiteit is iets om te vier. God gee vir ons elkeen die kapasiteit om saam te wees op 'n unieke manier.
Dis ook hier waar Paulus se boodskap baie persoonlik raak. Die Heilige Gees wat in ons elkeen is, roep op 'n unieke manier na ons elkeen. Dit help ons om uniek uit te roep na God: Abba. Hierdie God is besig om ons te herinner dat Hy vir ons lief is in elke oomblik van elke dag. Besef jy dit?
Die mense vir wie Paulus hierdie brief geskryf het, moes dit weer hoor, en dalk moet jy ook. Dalk het jy nodig om te besef dat Hy jou persoonlik ken, en jou ook sal vashou.
Die laaste eienskap is bietjie moeilik om te gryp in hierdie teks, maar dis onderliggend aan alles wat ek en jy vandag doen.
Op ons webtuiste het ons die slagspreuk: " 'n Gemeente in Afrika vir die hele wêreld". Hierdie aanlyn identiteit plaas ons op 'n spesifieke plek met 'n spesifieke verantwoordelikheid wat die grootste moontlike impak kan hê. Paulus gesels met die gemeente in Rome in hierdie brief – die politieke hoofstad van die antieke wêreld. Dis 'n gemeente wat perfek geplaas is vir maksimum impak vir die evangelie. Hulle moet verstaan dat hulle 'n gemeente is in Rome vir die hele wêreld. Net soos KSM, die gemeente waarheen ek gaan, dieselfde identiteit het. 'n Gemeente in PTA vir die hele wêreld.
Ons identiteit lê daarin dat ons elkeen besef dat ons erfgename is. Erfgename verstaan waar hulle vandaan is. Ons moet ook verstaan waar ons vandaan is. Ons is van Afrika af.
Wanneer ons identiteit vir ons onduidelik is, sukkel ons om te weet waar ons hoort.
Wanneer ons verstaan waar ons vandaan is, kan ons maksimum uitreik maar ook vasstaan in die toekoms.
Om toekoms-gerig te leef is om seker te wees jy is opgewonde oor die toekoms.
Die herskep van hierdie toekoms skep potensiaal vir ons om te droom, en elkeen van ons wil droom oor die toekoms.
'n Ontmoeting met Jesus aan die kruis, die Vader wat ons vashou, en die Gees wat ons lei, herskep ons prentjie van die toekoms. Dit reoriënteer ons wanneer ons fokus sleg is, en wanneer ons glo dat ons nie verder gaan nie.
As jy jou fokus wil reoriënteer, kyk na waar jy is, trek dit aan en doen die beste wat jy kan.
Onthou hierdie drie embleme vir jou toekoms:
Kom word deel van God se gesin: Nooi ander uit deur die voorbeeld van liefde wat jy stel.
Saam in die hande van God op pad na die ewige lewe: Verstaan dat God jou vashou en dat jy saam met ander is.
'n Gemeente in Afrika vir die hele wêreld: Bly gegrond in die plek waar jy is, en laat dit jou toekoms perspektief bepaal.
5/22/2022 02:59:00 am
Dankie Gerrit dat ek hierdie boodskap kon lees hier in Engeland. Ek sou graag self daar wou wees om julle voorspoed toe te wens vir die toekoms. Baie dankie vir jou sprankelende menslike geaardheid. Ons gaan nou baie mis. Bid dat ons die regte persoon in jou plek sal kry asb. Soos hier in Engels sê "God's speed and blessings". Baie lief geword vir jou